Тенджызым щIедзэ
Шэрэдж районым щыщ Бабугент къуажэм дэт кадет еджапIэ-интернатым иджыблагъэ еджакIуэ 66-м тхьэрыIуэ ирагъэтащ.
Абы зыкърагъэхьэлIащ районым егъэджэныгъэмкIэ и IуэхущIапIэм и унафэщI Батчаев Анатолэ, Лэскэн, Аруан, Шэрэдж районхэм я дзэ комиссар Сосналы Мухьэмэд, къуажэ администрацэм и унафэщI Османов Мухътар, кадет еджапIэм и унафэщI Мокаев Лэкъумэн сымэ. Абыхэм кадет зэрыхъуам и щыхьэту бгъэхэIу дамыгъэ цIыкIухэмрэ удостоверенэхэмрэ иратащ.
— ЕхъулIэныгъэфIхэр диIэу гъэ еджэгъуэ кIуар къетхьэлIащ. Мы гъэми гу лъумытэу къанэркъым сабийхэр я къарукIи, я акъылкIи, я гъэсэныгъэкIи зэрефIакIуэм, — жиIащ Мокаев Лэкъумэн. — АдэкIи дыщогугъ ди Iуэхур ефIэкIуэну.
Хэкум и цIыху нэсу, бын пэжу зэрыщытынум теу- хуа тхьэрыIуэр и кадетэгъухэми езыми къабгъэдэкIыу итащ Тенджыз Ислъам.
ЗэIущIэм кърихьэлIа адэ-анэхэм фIыщIэ хуащIащ егъэджакIуэхэм, я сабийхэм гулъытэшхуэ къызэрыхуащIым, я нэIэ къызэрытрагъэтым папщIэ.
ЕджапIэм и унафэщIым и къуэдзэ, майор Сыдыков Руслан къыхигъэщащ егъэджакIуэхэр я лэжьыгъэм гурэ псэкIэ зэрыбгъэдэтыр.
— Псом хуэмыдэу къыхэзгъэщыну сыхуейт сержант Османов Зейтун и и лэжьэкIэр, — жиIащ Сыдыковым. — ЕгъэджакIуэ гумызагъэм ныбжьыщIэхэм я хьэлым задрегъэкIу, ауэ щахуэткIиин хуейм дежи яхудичыхыркъым. Абы и фIыгъэкIэ сабийхэм ехъулIэныгъэфIхэр зыIэрагъэхьэ.
Кужоновэ Эльмирэ.
